Document ID: 32000D0023

Title and Content:
ΑΠΟΦΑΣΗ ΤΟΥ ΣΥΜΒΟΥΛΙΟΥ της 6ης Δεκεμβρίου 1999 για βελτίωση της πληροφόρησης σχετικά με τις νομοθετικές δραστηριότητες και το δημόσιο μητρώο των εγγράφων του Συμβουλίου (2000/23/ΕΚ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τον εσωτερικό του κανονισμό, και ιδίως το άρθρο 8, Εκτιμώντας τα ακόλουθα: (1) η διαφάνεια έχει ζωτική σημασία για τη δημοκρατία και την υπευθυνότητα μέσα στην Ευρωπαϊκή Ένωση ενώ η πληροφόρηση του κοινού αποτελεί ένα από τα μέσα για την ενίσχυση της διαφάνειας, (2) τηρουμένων των διατάξεων της απόφασης 93/731/ΕΚ του Συμβουλίου, της 20ής Δεκεμβρίου 1993, σχετικά με την πρόσβαση του κοινού στα έγγραφα του Συμβουλίου(1), καθώς επίσης και των αρχών που διέπουν το δικαίωμα πρόσβασης σε έγγραφα, που πρόκειται να θεσπιστούν βάσει του άρθρου 255 της συνθήκης για την ίδρυση της Ευρωπαϊκής Κοινότητας, καθώς και των ορίων αυτού του δικαιώματος: - πρέπει να καταβληθούν περαιτέρω προσπάθειες ώστε να βελτιωθεί η πληροφόρηση σχετικά με τις νομοθετικές δραστηριότητες του Συμβουλίου, όπως ορίζεται στο άρθρο 6 του εσωτερικού του κανονισμού, - πρέπει να ληφθούν μέτρα για την περαιτέρω ενίσχυση της λειτουργίας του δημοσίου μητρώου των εγγράφων του Συμβουλίου, στο οποίο υπάρχει πρόσβαση από το Διαδίκτυο (http://ue.eu.int) από 1ης Ιανουαρίου 1999, - πρέπει να εξορθολογιστούν περαιτέρω οι εσωτερικές διαδικασίες για την πρόσβαση του κοινού σε έγγραφα, με τη χρήση τεχνολογιών των πληροφοριών και την αποφυγή υπερβολικής γραφειοκρατίας, ΑΠΟΦΑΣΙΖΕΙ: Άρθρο 1 Η Γενική Γραμματεία του Συμβουλίου θα καθιστά προσιτό στο κοινό έναν κατάλογο των σημείων της προσωρινής ημερήσιας διάταξης των συνεδριάσεων του Συμβουλίου και των προπαρασκευαστικών του οργάνων που αναφέρονται σε περιπτώσεις όπου το Συμβούλιο ενεργεί στα πλαίσια της νομοθετικής του εξουσίας, όπως ορίζεται στο άρθρο 6 του εσωτερικού του κανονισμού. Αυτός ο κατάλογος θα συμπεριλαμβάνει αναφορές σε έγγραφα που έχουν σχέση με τα σημεία αυτά, θα είναι διαθέσιμος πριν από την αντίστοιχη συνεδρίαση και θα ενημερώνεται σε περίπτωση αλλαγών. Άρθρο 2 Το δημόσιο μητρώο των εγγράφων του Συμβουλίου θα περιλαμβάνει επίσης αναφορές στον αριθμό του κειμένου και το θέμα, προκειμένου περί διαβαθμισμένων εγγράφων. Δεν θα γίνεται αναφορά στο θέμα εάν η αποκάλυψή του είναι δυνατόν να αποβεί σε βάρος: - της προστασίας του δημοσίου συμφέροντος (δημόσια ασφάλεια, διεθνείς σχέσεις, νομισματική σταθερότητα, δικαστικές διαδικασίες, επιθεωρήσεις και έρευνες), - της προστασίας του ατόμου και της ιδιωτικής ζωής, - της προστασίας του απορρήτου στον εμπορικό και βιομηχανικό τομέα, - της προστασίας των οικονομικών συμφερόντων της Κοινότητας, - της προστασίας της εχεμύθειας που ζήτησε το φυσικό ή νομικό πρόσωπο το οποίο παρέσχε μία από τις πληροφορίες τις περιλαμβανόμενες στο έγγραφο ή την οποία επιβάλει η νομοθεσία του κράτους μέλους που παρέσχε μία από τις πληροφορίες αυτές. Άρθρο 3 Μόλις ολοκληρωθούν οι αναγκαίες τεχνικές προετοιμασίες, και το αργότερο μέχρι την 1η Ιουλίου 2000, θα προσδιορίζεται στο μητρώο ποια έγγραφα έχουν ήδη δημοσιοποιηθεί, και το περιεχόμενό τους θα καθίσταται προσιτό από το Διαδίκτυο. Άρθρο 4 Η παρούσα απόφαση θα δημοσιευθεί στην Επίσημη Εφημερίδα των Ευρωπαϊκών Κοινοτήτων. Αρχίζει να ισχύει από την 1η Ιανουαρίου 2000. Βρυξέλλες, 6 Δεκεμβρίου 1999.

Classification Labels:
1
15

Label Descriptions:
{"1": "ΔΗΜΟΣΙΑ ΔΙΟΙΚΗΣΗ", "15": "ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ"}

EuroVoc IDs (Original): 5640
77
486
1451

EuroVoc IDs (Expanded): 5640
77
486
1451

Dataset Source: meu

Split: train